Marsilaiset

Marsilaiset ovat Maan naapuriplaneetta Marsista kotoisin olevia avaruusolentoja. Marsissa asuu kaksi merkittävää marsilaisrotua, vihreät ja valkoiset marsilaiset, jotka kilpailevat luonnonvaroista ja asuinalueista keskenään. Aiemmin Marsissa asui suuret populaatiot kumpaakin rotua, mutta vuosien sotien jälkeen vihreät marsilaiset ovat menehtyneet lähes sukupuuton tasolle, eikä valkoisia marsilaisiakaan ole paljoa enempää jäljellä. Marsilaisten teknologia on satoja vuosia ihmisiä edellä, joten he ovat aina jääneet huomaamatta ihmisiltä. Kuuluisin ja yksi viimeisistä elossa olevista marsilaisista on Oikeuden Puolustaja Metsästäjä Marsista.

## Biologia

Marsilaiset ovat jonkin verran ihmisiä suurempia ja suurin piirtein samanmuotoisia humanoideja, mutta heillä on suuri määrä erilaisia kykyjä, mitä ihmisillä ei ole. Marsilaiset ovat keskivertoihmistä monin kerroin vahvempia, nopeampia, kestävämpiä ja sitkeämpiä. He elävät jopa satoja vuosia ja pystyvät myös viettämään pitkiä aikoja ilman happea, esimerkiksi avaruuden tyhjiössä. Marsilaisten aistit ovat monikerroin ihmistä tehokkaampia, vihreillä tämä painottuu erityisesti näköön (heiltä löytyy jopa röntgenkatse) ja valkoisilla marsilaisilla taas kuuloon ja hajuun. Vihreät ja valkoiset marsilaiset ovat toistensa luontaisia vihollisia, ja tarkkoja syitä rotujen keskeiselle kamppailulle ei tiedetä. Vihreät marsilaiset ovat enemmän rauhanomaisia ja teknologisesti kehittyneempiä kuin eläimellisemmät ja paremman selviytymisvaiston omaavat valkoiset marsilaiset, joten ainakin vihreät marsilaiset uskovat aggressiivisempien valkoisten aloittaneen sodan.

Marsilaisten ehkä merkittävin taito on muuttaa heidän ulkomuotoaan. Vihreiden marsilaisten todellinen ulkomuoto on noin 2,5-metrinen, hoikka ja pitkäraajainen vihreäihoinen humanoidi. Heidän silmänsä ovat punaiset eikä heillä ole lainkaan karvoja, vaan iho on tietynlaisten suomujen tai piikkien peitossa. Vihreiden marsilaisten takaraivo on myös erityisen pitkä. Valkoiset marsilaiset sen sijaan ovat hieman pienempikokoisia, valkoihoisia humanoideja. Heilläkin on punaiset silmät, mutta terävät hampaat ja raatelukynnet sekä hieman hyönteisen kuorta muistuttava iho tekee heistä huomattavasti hirviömäisempiä ainakin ihmisten silmissä. Marsilaiset kykenevät jonkin verran säätelemään omaa massaansa ja kokoaan, mutta aivan pikkuruiseksi tai jättimäisen suureksi he eivät kykene muuttumaan. Marsilaiset kykenevät jäljittelemään suurimman osan lajeista ja henkilöistä ulkomuotoa lähes täydellisesti, fyysisiä ominaisuuksia myöten.

Marsilaiset ovat voimakkaita telepaatteja ja voivat lukea muiden olentojen ajatuksia, keskustella heidän kanssaan mielen sisäisesti ja jopa hallita toisten tahtoa. Marsilaiset kykenevät myös muuttamaan tiheyttään, jota he voivat kasvattaa voimiensa ja kestävyytensä parantamiseksi tai pienentää niin, että he kykenevät kävelemään jopa kiinteiden aineiden lävitse. Tähän liittyen marsilaisilta löytyy myös kyky lentää. Marsilaiset osaavat ampua myös laseria silmistään.

Vaikka marsilaiset ovat ihmisiä voimakkaampia lähes kaikilta ominaisuuksiltaan, on heillä yksi merkittävä heikkous: tuli. Marsilaisten iho erityisen herkästi palavaa, eivätkä he voi suojautua tältä kuin hieman muuttamalla muotoaan. Tulen todellista fyysistä vahinkoa enemmän se kuitenkin häiritsee heitä henkisesti, sillä suurin osa lajin edustajista menee välittömään paniikkiin edes pienen liekin ollessa läsnä heidän läheisyydessään.

## Tunnettuja marsilaisia

### Vihreät marsilaiset

* M'yrnn J'onzz
* Sha'sheen J'onzz
* Metsästäjä Marsista (J'onn J'onzz)
* Ma'alefa'ak J'onzz (mutatoitunut vakavasti)
* M'yri'ah J'onzz
* K'hym J'onzz